Tomáš, Erik, poslanec NR SR (2022-02-11):
Ďakujem pekne. Vážený pán predsedajúci, kolegovia, kolegyne, už som dnes raz vystúpil a, ale využívam aj túto možnosť, pretože by som rád reagoval na niektoré veci, ktoré tu odzneli, predovšetkým na niekoľko klamstiev. Klamstvo č. 1, ktoré zaznelo z radov OĽANO, už neviem, kto to presne povedal, ale ten daný poslanec tvrdil, že vraj kvôli tomu Ústavný súd zarezal referendum o predčasných voľbách, lebo bola zle naformulovaná otázka. Klamstvo. To je jedno donebavolajúce klamstvo, pretože Ústavný súd vôbec nerozhodoval o otázke, a vy to dobre viete, ale rozhodol iba o tom, že ústava ne-poz-ná možnosť referenda o predčasných voľbách. A že treba preto túto možnosť do ústavy dať. O tom rozhodol Ústavný súd. Tak buď ste nekompetentní, alebo klamete otvorene. To je prvá vec. Druhá vec. Ústavný súd, opakujem, zároveň v tom náleze Ústavného súdu konštatoval, že poslanci nemajú právo byť v parlamente celé štyri roky, pokiaľ si to ľudia nebudú želať. Že je možné referendom o predčasných voľbách alebo hlasovaním v parlamente zmeniť tento stav. Takže vy tu nemáte vyárendované právo, my, aj za seba hovorím, nemáme vyárendované právo tu byť a poberať celé štyri roky platík v čistom 4-tisíc euro. Pretože mám pocit, že pri tom vašom odmietavom postoji ide práve o to. Strašne vám sedia tie teplučké miestečká. A môžme si o sebe myslieť, čo chceme, môžme byť politickí rivali, ale pozrite sa na aktivitu jednotlivých poslancov. Pozrite sa na samých seba, či si zaslúžite tých 4-tisíc euro. Ja sa minimálne snažím na každej božej schôdzi, či ide o sociálne zákony a podobne, takže to bolo klamstvo číslo jedna. A po druhé, že, klamstvo č. 2, že my sme počas dvanástich rokov vládnutia nikdy nenavrhli takúto zmenu ústavy, prečo sme to my neurobili. No veď preto, lebo Ústavný súd to nikdy nespochybnil v minulosti. Nikdy! Konali sa aj referendá. Dokonca si trikrát poslanci skrátili volebné obdobie, tak čo sme mali my navrhovať, keď to vyzeralo všetko, že je v súlade s ústavou? To je totálna hlúposť. Tretia vec. Tá nešťastná udalosť v roku 2018, tragická, naozaj. Áno, bolo tam volanie po predčasných voľbách a úplne to malo zmysel, samozrejme, ale prečo sa nezbierali podpisy? Veď keby vtedy občania vyzbierajú podpisy, tak sa vyhlási referendum o predčasných voľbách. Toto je ten demokratický nástroj, ktorým naozaj môže dôjsť k výmene vlády a, samozrejme, aj parlamentu. Takže nezbierali sa podpisy, nebolo referendum o predčasných voľbách. Je to strašne jednoduché na to, aby to pochopil každý. Ďalej. SME RODINA, postoj. Ešte raz. Vy ste takí, už som to tu povedal v poznámke, ja som východniar, taký temperamentnejší, ale zopakujem to. Mne sa to tak páči ten, to pomenovanie toho prístupu. Kus me poľub, kus me pušči, trochu ma postískaj, pomiluj a trochu ma aj pusti. Ani tak, ani tak. A to nie je prvýkrát v SME RODINA. A to v dobrom hovorím. Ja chápem, že máte aj takých, aj takých voličov a musíte takto vajatať, ale či už išlo napríklad o jednorazový príspevok ako kompenzácia pre rodiny počas pandémie vo výške 300 eur, ktorý sme my navrhovali, tu váš predseda poslaneckého Pčolinský, tu, za týmto pultíkom mi podal ruku a popoludní už bolo všetko ináč. Boris Kollár hovoril, že už žiadna kríza alebo reštart, teda pardon, dva nula, tri nula tejto koalície nehrozí. Že on radšej sa postaví pred ľudí a povie otvorene, že chce predčasné voľby. A už bol reštart päť nula, šesť nula, sedem nula, osem nula. Zase zmena postoja. A toto je, viete, toto ma preto tak štve... Ešte poviem, samozrejme, k tej obrannej zmluve. Áno, zopár vás ste podporili, respektíve odmietli tú zmluvu ako opozícia. Aj vy, pani spravodajkyňa Hajšelová, klobúk dole. Lenže zase to bolo také kus ma poľub, kus me pušči. Proste osem poslancov ste dodali, zvyšní nehlasovali. A umožnili ste prijatie tej zmluvy s USA. Pokiaľ by ste všetci sedemnásti alebo väčšina z vás bola proti tejto zmluve, táto zmluva neprejde. Takže opäť taká, viete, taká perfídnosť a falošnosť v tom vystúpení. A preto som taký rozhorčený, že ešte to robíte aj pri tomto referende o predčasných voľbách. Váš líder Boris Kollár sľúbil, opakujem to druhýkrát, v júli ľuďom to referendum v tomto volebnom období. V tomto volebnom období. Hovorí, že som presvedčený, že ľudia túto možnosť musia dostať. V septembri, v októbri, možno v novembri by toto referendum mohlo byť. Ja urobím všetko pre to, aby sme ľudí nesklamali. On to sľuboval teraz, pretože ľudia sú naštvatí. A vlastne vy, vládna koalícia, si za to môžete, ako vládnete dva roky. Preto je tu taká obrovská nevôľa voči vám. Takže preto považujem za falošnosť toho návrhu, že ten dátum je až po skončení tohto volebného obdobia. To je hádam zrozumiteľné pre všetkých. A vy dobre viete, aj keď sľubujete, že keď to prejde do druhého čítania, zmeníme ten dátum, zmeníme tú platnosť. Ale to neprejde, lebo títo nám to nepodporia. Však my to pokojne podporíme. Tu vám to hovorím, podporíme aj tento návrh, podporíme aj návrh pána Tarabu, ktorý je presne, presný taký, aký má byť. Čiže 63 % ľudí chce referendum o predčasných voľbách. 62 % voličov hnutia SME RODINA chce referendum o predčasných voľbách. Je tu viac ako 80-percentná nedôvera ľudí voči tejto vláde. Tak im umožnite to referendum o predčasných voľbách. Nebojte sa, keď ste takí dobrí, ako hovoríte, toho referenda, pretože referendum o predčasných voľbách neznamená automaticky predčasné voľby. Je to len možnosť. A poslednú poznámku, ktorú poviem, uvedomujete si, že ak nezmeníte túto ústavu, lebo prvýkrát sa týmto problémom zaoberáme na Slovensku, prvýkrát existuje takýto nález Ústavného súdu, ako som povedal, urobíte nebezpečný precedens do budúcnosti? Že jednoducho v súčasnom právnom stave poslanci nemajú žiadnu možnosť skrátiť si volebné obdobie. S výnimkou toho, že bude neuznášaniaschopný parlament tri mesiace a prezidentka ho môže rozpustiť. Správne hovorím, že? Čiže teraz, terajší právny stav je taký, že poslanci aj keby sami chceli, aj keby už si v tej koalícii tak poleziete na nervy, že budete chcieť, aby tá vláda skončila, nebudete mať tú právnu možnosť. A pokiaľ k tomu pristúpite tak, že ne, pretože len aby sa niekto nevrátil, alebo ja neviem ešte pre čokoľvek, tak zakladáte nebezpečný precedens do budúcnosti, lebo takto sa potom budú asi chovať všetky vládne garnitúry. Všetky. Povedia, však keď oni, tak aj my. A tým pádom budú mať tí poslanci zvolení na štyri roky úplne zabetónované, nepriestrelné miesta a povedzme, že nepovedia ani jednu faktickú poznámku a budú si ten platík 4-tisíc euro brať. No a na toto sa ľudia, keď teraz to ľudia počúvajú, tak oni povedia, že to tam musí šibať tu ľuďom, tým v tomto parlamente. Však to je úplne logické, že my občania, ktorí sme im dali túto moc do rúk, tak im môžeme aj tú moc zobrať. Rozumiete? Nie je to len o tomto volebnom období. Je to o všetkých volebných obdobiach. Ale tá otázka je na stole práve kvôli tomu, že v súčasnosti si ľudia to referendum želajú. Opakujem, referendum, nie predčasné voľby hneď, referendum. Tak poďte do nich! Je tam 50-percentné kvórum, aj som pánovi Svrčekovi povedal, súhlasím. Ja nehovorím o znižovaní kvóra, preto som nehlasoval vtedy za zníženie, pretože najmä o tak dôležitej otázke, ako sú predčasné voľby, by mali rozhodovať ľudia v referende minimálne 50-percentnou účasťou. Však aj na voľbách parlamentných, tam, kde je tá najvyššia účasť, je vyše 50-percentná. To je všetko v poriadku. To len Igor Matovič šaškoval s 30 či 20 %, len aby bol zase pred kamerami a usmieval sa. Čiže všetko je v poriadku. Podporte zmenu ústavy tak, aby buď referendum o predčasných voľbách, alebo samotným hlasovaním v parlamente si mohli kedykoľvek poslanci, ak to uznajú za vhodné, ústavnou väčšinou skrátiť volebné obdobie, to je demokratické a bude to platiť na veky vekov. A keď sa nebojíte, keď ste takí skvelí, fantastickí a robíte všetko dobre, tak sa nemusíte báť, že príde vyše 50 % ľudí a zároveň bude žiadať predčasné voľby. Nie? A keď príde, tak je to, ako pán Svrček hovorí: vôľa ľudu, vôľa Božia. Ďakujem pekne.